韓欽聖問西洛牡丹之盛
作者：梅堯臣
朝代：宋

paragraphs: 韓君問我洛陽花，爭新較舊無窮已。
今年誇好方絕倫，明年更好還相比。
君疑造化特著意，果乃區區可羞恥。
嘗聞都邑有勝意，既不鍾人必鍾此。
由是其中立品名，紅紫葉繁矜色美。
萌芽始見長蒿萊，氣焰旋看壓桃李。
乃知得地偶增異，遂出羣葩號奇偉。
亦如廣陵多芍藥，閭井荒殘無可齒。
淮山邃秀付草樹，不産髦英産佳卉。
人於天地亦一物，固與萬類同生死。
天意無私任自然，損益推遷寧有彼。
彼盛此衰皆一時，豈關覆燾爲偏委。
呼兒持紙書此說，爲我緘之報韓子。